הוא ממש האיש הנכון. האיש הנכון בזמן הלא נכון ובמקום הלא נכון מכירים את זה? מכירים את זה שיש איש כזה שהוא כל כך נכון, שהוא יודע להציע הכי טוב והכי נכון לכולם אבל בכל מה שנוגע אליו, במה שקשור לחיים שלו עצמו, הוא תמיד עם המילים הנכונות ברגעים הלא נכונים ועם המעשים המצויינים בדקה היחידה שצריך לשלב ידיים ולהתבונן מהצד? מכירים את זה, את האיש הזה? חושבים שלפעמים עולה בכם המחשבה איפה ישנם עוד אנשים כמו האיש ההוא? מעניין אם לעתים אתם מוצאים את האיש הזה בכם ואתם חושבים לעצמכם שהוא -זה אתם. מעניין. מעניין כמה זה כבר קורה לכל אחת ואחד מכם... לי, אם אתם כבר שואלים, זה קורה הרבה. אני מכיר את זה מקרוב. נמאס לי להיות איש נכון! לפעמים אני חושב שאולי עדיף להיות איש לגמרי לא נכון! שעשה מעשה אחד נכון שאמר דבר אחד נכון בהזדמנות אחת נכונה, ופתאום מושלכים עליו מטבעות זהב מכל צד.